b"\n_START_ARTICLE_\nWilliam Jones (fil\xc3\xb2leg)\n_START_SECTION_\nBiografia\n_START_PARAGRAPH_\nJones nasqu\xc3\xa9 a Londres; el seu pare (tamb\xc3\xa9 anomenat sir William Jones) era matem\xc3\xa0tic. William Jones va ser un geni multiling\xc3\xbce, at\xc3\xa8s que aprengu\xc3\xa9 grec, llat\xc3\xad, persa, \xc3\xa0rab i rudiments d'escriptura xinesa ja de ben petit. Cap al final de la seva vida, parlava vint-i-nou lleng\xc3\xbces amb flu\xc3\xafdesa, la qual cosa en f\xc3\xa9u un hiperpol\xc3\xadglota._NEWLINE_Tot i la mort del seu pare quan nom\xc3\xa9s tenia tres anys, Jones encara pogu\xc3\xa9 anar a la universitat. Mentre hi era, el 1763 (als 17 anys), va escriure un poema titulat Caissa, en hex\xc3\xa0metres llatins (i posteriorment tamb\xc3\xa9 una versi\xc3\xb3 del poema en angl\xc3\xa8s) que ha estat, m\xc3\xa9s tard, rellevant en el m\xc3\xb3n dels escacs, ja que aquest poema \xc3\xa9s l'origen del mite de Caissa, molt citat en la literatura escaqu\xc3\xadstica contempor\xc3\xa0nia._NEWLINE_Un cop llicenciat en l'University College d'Oxford el 1764, s'embranc\xc3\xa0 en una carrera de tutor i traductor durant els sis anys seg\xc3\xbcents, per\xc3\xadode durant el qual public\xc3\xa0 Histoire de Nader Chah, traducci\xc3\xb3 francesa d'una obra escrita origin\xc3\xa0riament en persa a requesta del rei Cristi\xc3\xa0 VII de Dinamarca, que havia visitat Jones, qui, amb 22 anys, ja havia adquirit notorietat com a orientalista. Aquesta fou la primera de les seves nombroses obres sobre P\xc3\xa8rsia, Turquia i l'Orient Mitj\xc3\xa0 en general._NEWLINE_A partir de 1770, estudi\xc3\xa0 dret durant tres anys, cosa que a la llarga acab\xc3\xa0 menant la seva carrera professional cap a l'\xc3\x8dndia; despr\xc3\xa9s d'un per\xc3\xadode com a jutge a Gal\xc2\xb7les, i un intent infructu\xc3\xb3s de resoldre els assumptes de la revoluci\xc3\xb3 americana juntament amb Benjamin Franklin a Par\xc3\xads, va ser designat a la Cort Suprema de Bengala el 1783."